Liability

Liability on uusiseelantilaisen laulaja-lauluntekijä Lorden kappale vuodelta 2017. Sen ovat säveltäneet ja tuottaneet Lorde ja Jack Antonoff. Se julkaistiin promosinglenä Lorden albumilta "Melodrama" 10. maaliskuuta 2017. 
Kappale nousi Uuden-Seelannin singlelistan sijalle 8. Se oli sijalla 78 Yhdysvalloissa ja sijalla 84 Britannian singlelistalla. Kappale sai hyvät arviot kriitikoilta. Sitä on usein pidetty yhtenä Lorden parhaista kappaleista. Ruotsalaislaulaja Tove Styrke levytti kappaleesta coverin, joka on mukana hänen albumillaan "Sway".
Tuotanto.
Lorde sävelsi ja tuotti kappaleen ”Liability” yhdysvaltalaisen tuottajan ja muusikon Jack Antonoffin kanssa. ”Liability” oli ensimmäinen sävellys, joka päätyi albumille "Melodrama". Kappale on tyyliltään popmusiikkia. Se on pianoballadi, jonka tuotanto on riisuttu. Taustalla on pianon lisäksi kitara ja sähköurut.
Kappale kertoo yksinäisyydestä ja tunteesta, että ihminen on taakka toisille. Lorde on sanonut, että kappaletta inspiroi yö, jolloin hän oli vihan ja tunnekuohun vallassa ja käveli ainakin kahdeksan kilometriä ennen kuin pääsi taksilla kotiin. Hän oli kuunnellut tuolloin Rihannan kappaletta ”Higher” albumilta "Anti". Lorde kävi tuolloin läpi eroa. Kappaleeseen vaikuttivat myös Lorden kokemukset kuuluisuuden huonoista puolista.
Liability (Reprise).
Kappaleen musiikillista teemaa ja pätkää sanoituksista käytetään uudelleen "Melodrama"-albumin myöhemmässä kappaleessa ”Liability (Reprise)”, joka on noin kahden minuutin pituinen välisoitto. Kappaleen uudet osuudet olivat suurelta osin improvisoituja. 
”Liability (Reprise)” kertoo siitä, että ihminen muuttuu eikä ole sitä, mitä on aiemmin ajatellut. Lorde on sanonut, että siinä missä ”Liability” käsittelee kuuluisuuden huonoa puolta, ”Reprise” tuo esille sen hyvän puolen. Panemalla vaikeat tunteensa musiikkiin hän tavoittaa ja koskettaa muita ihmisiä.
Julkaisu ja vastaanotto.
”Liability” julkaistiin 10. maaliskuuta digitaalisena promosinglenä Lorden albumilta "Melodrama". Se oli toinen albumilta julkaistu kappale singlen ”Green Light” jälkeen. ”Liability” oli saatavilla myös albumin ennakkotilauksen yhteydessä lataussivustoilla. Kappaletta ei kuitenkaan julkaistu virallisena singlenä radiosoittoon. Lorde ja Antonoff esittivät sen akustisesti "Saturday Night Live" -ohjelmassa julkaisua seuraavana päivänä.
”Liability” menestyi hyvin kaupallisesti siihen nähden, että sitä ei julkaistu radiosinglenä. Se nousi Uuden-Seelannin singlelistan kahdeksannelle sijalle ja kotimaisten singlejen listan kakkoseksi. Kappale oli Yhdysvaltain Billboard Hot 100 -listan sijalla 78 ja alternative-musiikin latauslistan sijalla 3. Se oli Britannian singlelistalla sijalla 84. ”Liability” on myynyt platinaa Yhdysvalloissa, Kanadassa, Australiassa ja Uudessa-Seelannissa.
Kappale sai erittäin positiivisen vastaanoton kriitikoilta. Sitä on usein pidetty yhtenä Lorden parhaista kappaleista. "Billboard" kutsui kappaletta upeaksi ja kehui kappaleen tuotantoa, pianosäestystä ja sanoituksia. "Soundi" kirjoitti, että kappale saa pianosäestyksellä ihon kananlihalle ja tällaisiin hetkiin kiteytyy Lorden erityislaatu. "Spin" kutsui kappaletta yhdeksi "Melodrama"-albumin kauneimmista.
Tove Styrken versio.
Ruotsalainen laulaja Tove Styrke on tehnyt kappaleesta coverin nimeltä ”Liability (Demo)”. Styrken versio on elektronista poppia ja alkuperäistä nopeatempoisempi.
”Liability (Demo)” julkaistiin digitaalisena promosinglenä 14. joulukuuta 2017. Se on myös mukana hänen albumillaan "Sway", joka julkaistiin 11. maaliskuuta 2018. Kappaleelle tehtiin musiikkivideo. Video kuvattiin yhdellä otolla.
Styrke lähetti oman versionsa Lordelle hyväksyttäväksi ennen sen julkaisua ja tämä piti kappaleesta. Styrke pääsi yhdeksi lämmittelijöistä Lorden "Melodrama Tour" -kiertueelle. Lorde lisäsi coverin lempikappaleidensa soittolistalle, jonka hän jakoi julkisesti tammikuussa 2022. Cover sai hyvät arvostelut myös mediassa.
Muut coverversiot.
Tove Styrken lisäksi kappaleen ovat esittäneet muun muassa näyttelijä-laulaja Rachel Zegler ja laulaja Sabrina Carpenter. Yhdysvaltalainen laulaja Conan Gray esitti sekä ”Liability” että ”Liability (Reprise)” -kappeleet YouTube-kanavallaan julkaistussa videossa.